b'\n_START_ARTICLE_\nQuarta paret\n_START_PARAGRAPH_\nLa quarta paret \xc3\xa9s la separaci\xc3\xb3 imagin\xc3\xa0ria que separa els espectadors de l\'escenari a les arts esc\xc3\xa8niques. Es creu que el terme es va originar al segle XIX a partir de l\'aparici\xc3\xb3 del realisme teatral. El motiu del nom \xc3\xa9s el fet que aleshores els escenaris eren sempre rectangulars i nom\xc3\xa9s una d\'elles donava al p\xc3\xbablic, que hi veia com si ho fes a trav\xc3\xa9s d\'una finestra. En aquella \xc3\xa8poca se suposava que els int\xc3\xa8rprets actuaven com si realment exist\xc3\xads una paret entre ells i el p\xc3\xbablic, de manera que no podien comunicar-se directament. En altres \xc3\xa8poques, abans i despr\xc3\xa9s, en canvi, els int\xc3\xa8rprets poden interaccionar amb el p\xc3\xbablic, parlant-li directament, mirant-lo o travessant f\xc3\xadsicament aquesta "paret" imagin\xc3\xa0ria, \xc3\xa9s el que es diu "trencar" la quarta paret._NEWLINE_Aquest concepte ha estat adaptat a moltes altres manifestacions art\xc3\xadstiques com cinema, televisi\xc3\xb3 i literatura. Tamb\xc3\xa9 es pot donar en altres camps com els videojocs o els jocs de rol. En aquests casos no es tracta \xc3\xb2bviament d\'una separaci\xc3\xb3 f\xc3\xadsica, sin\xc3\xb3 d\'una separaci\xc3\xb3 imagin\xc3\xa0ria entre la ficci\xc3\xb3 i el p\xc3\xbablic.'